Olmaliqda tadbirkordan qariyb 10 mln so‘m pora olgan bosh muhandis ushlandi

Toshkent viloyati Olmaliq shahrida tadbirkordan pora talab qilgan bosh muhandis qo‘lga olindi, deb xabar bermoqda Iqtisodiy jinoyatlarga qarshi kurashish departamenti.

Qayd etilishicha, Bosh prokuratura huzuridagi departamentning Olmaliq shahar bo‘limi tomonidan IIB bilan hamkorlikda tezkor tadbir o‘tkazilgan. Unda Toshkent suv ta’minoti MChJ Olmaliq shahar bo‘limining U.U. ismli bosh muhandisi O. nomli bog‘dorchilik-uzumchilik shirkatiga qarashli hududda teri mahsulotlarini qayta ishlab chiqarish sexi uchun suv quvurini o‘tkazishga texnik shart va loyiha-smeta hujjatlarini rasmiylashtirib berishni va’da qilgani aniqlangan. Evaziga tadbirkor X.dan 900 dollar pora talab qilib, 9,8 million so‘mni olgan vaqtida ashyoviy dalillar bilan ushlangan.
Holat yuzasidan Jinoyat kodeksining 210-moddasi (pora olish) bilan jinoyat ishi qo‘zg‘atilgan. Hozirda tergov harakatlari o‘tkazilmoqda.